E re ka ‘Modimo e le lorato’ mme rona re bopilwe “mo setshwanong sa gagwe,” re ka kgona go ikutlwa re ratiwa e bile re ka kgona go bontsha ba bangwe lorato. (1 Johane 4:8; Genesise 1:26, 27) Le fa go ntse jalo, go nna le bokgoni joo ga go dire gore go bontsha lorato go itlele fela. Gore re tle re kgone go bontsha lorato, re tshwanetse ra rata balekane ba rona le bana ba rona pele. Nna kelotlhoko mme o bone dinonofo tse di rategang tse ba nang le tsone, le fa go ka tswa go bonala di se botlhokwa jalo mo tshimologong, mme o nne o ntse o akantse ka tsone. O ka nna wa re: ‘Ga go na sepe se se kgatlhang ka monna wa me [mosadi wa me kgotsa bongwanake].’ Batho ba ba leng mo lenyalong le mo go lone motho a batlelwang molekane ba ka tswa ba ne ba sa rate balekane ba bone go le kalo. Ba bangwe ba ka tswa ba ne ba sa batle go nna le bana. Le fa go ntse jalo, akanya kafa Jehofa a neng a ikutlwa ka teng ka mosadi wa gagwe wa tshwantshetso, e leng setšhaba sa Iseraele, mo lekgolong la bolesome la dingwaga B.C.E. Le fa moporofeti wa gagwe e bong Elija a ne a swetsa ka gore go ne go se na baobamedi bape ba bangwe ba ga Jehofa mo setšhabeng sa Iseraele sa ditso tse di lesome, Jehofa o ne a ba sekaseka ka kelotlhoko mme a fitlhela batho ba le bantsi—ba le 7 000 botlhe—ba ba neng ba na le dinonofo tse a di ratang. A o ka etsa Jehofa ka go batla dinonofo tse di molemo mo malokong a lelapa la gago?—1 Dikgosi 19:14-18.